मजहबी कट्टरपंथ से प्रेरित होकर आतंकवाद के रास्ते पर निकले एक गुमराह युवक की मौत पर कश्मीर में मातम और समर्थन हैरानी में डालने वाला है। इससे साफ होता है कि पीडीपी और भाजपा गठबंधन की सरकार से कश्मीर में शांति बहाली की जो उम्मीद थी, उस पर पानी फिरता लग रहा है। इसके पूर्व सत्तारूढ़ रहे नेशनल कांप्रेस और कांग्रेस भी घाटी के युवाओं में फैल रही अलगाव की भावना को भांपने में असफल ही रहे हैं। 2011 की जनगणना के मुताबिक घाटी की 60 फीसदी आबादी 30 वर्ष से कम उम्र के युवाओं की है। यही वे युवा हैं, जो धार्मिक चरमपंथी संगठनों और जाकिर नाइक जैसे धर्मगुरूओं से प्रेरित होकर आतंक का रास्ता अपना रहे हैं। हिजबुल मुजाहिदीन के 22 वर्षीय आतंकी बुरहान वानी की एक मुठभेड़ में मौत के बाद घाटी में प्रदर्शन, हिंसा, आगजनी और पुलिस व सुरक्षाबलों पर पत्थरबाजी के जो दुष्कर हालात बने है, उससे साफ है, हमारा राजनैतिक नेतृत्व और प्रशासनिक अमला उन राष्ट्रविरोधी गतिविधियों को समझने में नाकाम रहे हैं, जो कश्मीरी युवाओं की मानसिकता बदलने का काम कर रही हैं।